Kuumaa

KUUMAA on vuonna 2016 perustettu suomalainen suomenkielistä popmusiikkia esittävä yhtye. Yhtyeen muodostavat laulaja Johannes Brotherus, rumpali Jonttu Luhtavaara ja basisti Aarni Soivio.

Yhtyeen tunnetuimmat kappaleet ovat ”Tulipalo” ja ”Ylivoimainen”. Molemmat kappaleet ovat striimanneet seitsenkertaisesti platinaa eli niitä on kuunneltu yli 28 miljoonaa kertaa.

Kuumaa on voittanut uransa aikana seitsemän Emma-palkintoa. Se on voittanut muun muassa vuoden yhtye -palkinnon kolmesti.
 Ura 

 Uran alku ja Kuumaa-albumi (2016–2019) 
KUUMAA solmi levytyssopimuksen Universal Musicin kanssa ensimmäisen demonsa perusteella lokakuussa 2016. Yhtye kiinnitettiin esiintymään vuoden 2017 Provinssiin ennen kuin se oli ehtinyt julkaista yhtäkään kappaletta. Esiintymisen aikaan yhtye oli julkaissut ensimmäisen singlensä ”Uppoon suhun”, joka ilmestyi toukokuussa 2017. Kuumaan toinen single oli ”Hulluista runoista”, jonka demoversio oli johtanut levytyssopimukseen. Yhteensä kuuden singlejulkaisun jälkeen yhtyeen ensimmäinen albumi Kuumaa julkaistiin 26. huhtikuuta 2019. Albumi on sittemmin striimannut kultaa, ja sen kuunnelluin kappale on ”Siks kai mä oon sun”.

 Singlejulkaisuja albumeiden välissä (2020–2021) 
Ensimmäisen albuminsa jälkeen KUUMAA julkaisi vuosina 2020–2021 useita singlejä, kuten ”Kolme toivetta” ja ”Tarkotin sua”.

Singlejulkaisujen tuotannollinen tyyli vaihteli, ja esimerkiksi ”Rakastaja”-singlen sopivuudesta Kuumaan katalogiin keskusteltiin yhtyeen sisällä. Kappale kuitenkin julkaistiin, ja se keräsi yhtyeelle uudenlaista näkyvyyttä Tiktokissa.

Singlen ”Älä sano sitä vielä” julkaisun aikaan vuonna 2020 Kuumaa teki yhden kappaleen yhtäjaksoisen soittamisen epävirallisen maailmanennätyksen soitettuaan kappaletta kuusi tuntia putkeen Helsingin Mutterigalleriassa.

 Hyvikset ja pahikset & UMK (2021–2023) 
Loppuvuodesta 2021 julkaistiin tulevan Hyvikset ja pahikset -albumin ensimmäinen single ”Oo vielä sekunnin mun”. Kappale lisättiin muun muassa YleX:n ja Radio Suomipopin soittolistoille, ja se voitti NRJ:n Hitti vai huti -äänestyksen 12 kertaa putkeen. Yhteensä kappaletta on striimattu yli 15 miljoonaa kertaa, ja siitä muodostui ennen seuraavan kappaleen julkaisua Kuumaan siihenastisen uran suurin hitti.

Kesällä 2022 julkaistiin albumin toinen single ”Tulipalo”. Se on KUUMAAn toiseksi striimatuin kappale yli 30 miljoonalla striimillä, ja se on soinut radiossa laajalti. Kappale on sijoittunut korkeimmillaan Suomen virallisen radiolistan kärkisijalle yhdeksän viikon ajan, ja se valittiin Radio Suomirockin vuoden biisiksi 2022. ”Tulipalo” oli Teoston mukaan vuoden 2023 seitsemänneksi soitetuin kappale. 

”Tulipalo” kappaleen jälkeen yhtye julkaisi syksyllä 2022 albumin kolmannen singlen ”Edelleen sua”, joka ei noussut edeltävän kappaleen kaltaiseen suosioon, mutta on silti yksi yhtyeen kuunnelluimmista kappaleista tuplaplatinarajan ylittävällä 8 miljoonalla striimillä. 

KUUMAA osallistui Uuden musiikin kilpailuun 2023 kappaleellaan ”Ylivoimainen”, joka oli myös Hyvikset ja pahikset -albumin viimeinen single. Yhtye sijoittui UMK:ssa viidenneksi, mutta kappale ja kilpailuun osallistumisen tuoma huomio on ollut laulaja Brotheruksen mukaan merkittävä osatekijä yhtyeen suosion kasvulle esimerkiksi "maakunnissa". "Ylivoimainen" nousi toukokuussa 2023 Suomen virallisen radiolistan ensimmäiseksi ja pysytteli siellä 12 viikkoa putkeen. "Ylivoimainen" on yhtyeen suosituin kappale, ja on striimannut Spotifyssa ”Tulipalon” tapaan yli 30 miljoonaa kertaa. Kappale palkittiin vuoden radiobiisinä Radiogaalassa 2024, ja se oli Teoston mukaan vuoden 2023 soitetuin kappale Suomessa.

Vuoden 2023 Emma-gaalassa Kuumaa palkittiin vuoden yhtyeenä. 

Maaliskuussa 2023 julkaistiin Kuumaan toinen studioalbumi Hyvikset ja pahikset. Julkaisunsa jälkeen levy on ylittänyt viisinkertaisen platinarajan eli yli 100 miljoonaa striimiä. Hyvikset ja pahikset oli Suomen virallisen albumilistan ensimmäisellä sijalla kaksitoista viikkoa. Se oli myös vuoden 2023 myydyin albumi.

Kuumaa keikkaili vuonna 2023 noin 120 kertaa.

 Pisara meressä ja areenakeikat (2023–2024) 
Kappale "Tässä on kaikki" julkaistiin elokuussa 2023. Se oli yhtyeen ensimmäinen single Hyvikset ja pahikset -albumin jälkeen. Kappaleesta julkaistiin myös yhtyeen kiertue-elämää taltioinut musiikkivideo.

Tulevan albumin toinen single "Satama" julkaistiin loppuvuodesta 2023. Se sai lukujen valossa miljoonia striimannutta edellistä singleä vielä paremman vastaanoton. Kappale on striimannut nelinkertaista platinaa yli 16 miljoonalla kuuntelulla. Se on soinut radioissa merkittäviä määriä, ja sijoittunut viralliselle radiolistalle yhteensä yli 67 viikon ajan julkaisunsa jälkeen vuosina 2023, 2024 ja 2025.

Kolmas ja tulevan albumin viimeinen single "Tuhoaisti" julkaistiin maaliskuussa 2024. Sitä on Spotifyssa kuunneltu yli tuplaplatinarajan. Edellisen singlen tapaan sitä on soitettu radioissa pitkäkestoisesti ja soittoväliltään tiheästi: se on sijoittunut viralliselle radiolistalle yli 53 viikon ajan, jossa se on ollut kymmenen soitetuimman joukossa seitsemällätoista viikolla.

Kuumaa voitti Vuoden 2024 Emma-gaalassa neljä palkintoa. Se palkittiin kategorioissa vuoden yhtye, vuoden pop, vuoden albumi ja vuoden myydyin albumi (Hyvikset ja pahikset).

Menestyneiden singlejulkaisujen jälkeen yhtyeen kolmas albumi Pisara meressä julkaistiin 19. huhtikuuta. Albumin julkaisutilaisuus oli loppuunmyyty keikka Helsingin jäähallissa.

KUUMAA esiintyi syksyllä 2024 Maasta kuuhun -areenakiertueella, jossa sitä lämmitteli Pilvet pilvet -yhtye. Sen tapahtumapaikkoja olivat Turun Gatorade Center, Kuopion Olvi Areena, Jyväskylän Lähitapiola Areena, Espoon Metro Areena, Lahden Isku Areena, Tampereen Nokia Arena sekä Oulun Energia Areena. Kiertueen jälkeen yhtye jäi kuukausien keikkatauolle, mutta julkisti pian kiertueen päättymisen jälkeen vuoden 2025 ainoat keikat Seinäjoella, Helsingissä ja Joensuussa. 

Loppuvuodesta 2024 Kuumaa julkaisi singlen ”Haloo” yhdessä PMMP:n kanssa. Kappaleella yhtyeet halusivat antaa tukensa MIELI ry:lle ja nuorten mielenterveystyölle.

Pollstarin tilastojen mukaan KUUMAA myi kaikista pohjoismaisista artisteista tai yhtyeistä eniten lippuja vuonna 2024.

 Tulevan albumin julkistus ja Tässä on kaikki -keikat (2025–) 
Kuumaa palkittiin vuoden 2025 Emma-gaalassa Vuoden yhtyeeksi, ja se voitti yleisöäänten perusteella jaetun Vuoden kotimainen artisti/yhtye -palkinnon.

Kuumaa julkaisi kappaleen "Pieni ystävä" huhtikuussa 2025. Samalla yhtye tiedotti kappaleen olevan helmikuussa 2026 julkaistavan albumin ensimmäinen single. Kappaleelle julkaistiin myös musiikkivideo. Saman vuoden elokuussa yhtye julkaisi kappaleen "Valoa varten", joka on tulevan albumin toinen single. Joulukuussa julkaistu kappale ”Hyvänpäiväntutut” on tulevan albumin kolmas single. Molemmille kappaleille julkaistiin myös musiikkivideot.

Kuumaa esitti vuonna 2025 vain kolme keikkaa taannoiseen kappaleeseensa viittaavalla kiertuenimellä Tässä on kaikki. Keikat olivat Seinäjoella, Helsingissä ja Joensuussa. Yhtye kertoi keskittyvänsä vuonna 2025 uuden albumin tekemiseen.

Tässä on kaikki -keikkojen jälkeen Kuumaa julkisti keväälle 2026 sijoittuvan albuminjulkaisukiertueen juhlistaakseen yhtyeen kymmenenvuotista uraa.

Kuumaan laulaja Johannes Brotherus oli mukana syksyllä 2025 esitetyllä Vain Elämää-sarjan 16. tuotantokaudella. Yhtyeen muut jäsenet olivat mukana tuotantokauden kahdessa eri jaksossa Brotheruksen kanssa.

Joulukuussa 2025 "Ylivoimainen" äänestettiin RadioMedian äänestyksessä kaikkien aikojen kotimaiseksi radiobiisiksi yli 100 suomalaisen radiohitin joukosta. Äänestys keräsi yhteensä yli 12 000 ääntä, ja sen tulokset julkistettiin Suomalaisen musiikin päivänä.

 Jäsenet 
 Johannes Brotherus - laulu
 Jonttu Luhtavaara - rummut 
 Aarni Soivio - basso

 Kiertuemuusikot 
 Okko Saastamoinen - koskettimet

 Entiset jäsenet 
 Aapo Närhi - kitara (2016-2021)
 Antti Heiskala - koskettimet (2016-2022)

 Julkaisut 






 Lähteet 

 Aiheesta muualla 

 Yhtyeen kotisivut

Luokka:Suomalaiset popyhtyeet
Luokka:2010-luvun yhtyeet ja sooloartistit
Luokka:Emma-palkinnon saajat